**PRESSEMEDDELELSE:**

**Forårsudstilling i Kældergalleriet**

Akvarelmaler Lena Kristiansen udstiller i Kældergalleriet under Brugsen i Torup. Fernisering lørdag d. 11. maj 2019 kl. 11.00 til 13.00.

At male akvarel er en udfordrende kunstform. Den kræver stor teknisk dygtighed og et trænet grafisk øje. Det er tankens hurtige beslutning, fastholdt vådt i vådt på den hvide papirflade, med farve og vand. Derved fremstår motivet med skitsens lethed.

Lena Kristiansen maler lyset. Motivet kan være den store himmel med det overvældende lys. En dag med dis og sol eller en med tågede monokrome farver.

Inspirationen til et værk hentes i naturen. Fortrinsvis i Danmark. Himlen og havet omkring Halsnæs, klitterne ved Vesterhavet, Sønderborg/Als, Skjern Enge, Roskilde fjord og andre steder.

Akvarellerne er udført i "den nordiske stil", som kræver en begrænset palet i et enkelt formsprog. Billeder der indbyder til publikums egne fortolkninger.

Lena Kristiansen har tidligere udstillet på flere censurerede udstillinger, heriblandt Roskilde Åben og Hillerød Kunstdage. Desuden i forskellige kunstforeninger og gallerier.

Udstillingen i Kældergalleriet kan ses i Brugsens åbningstid. Sidste dag er d. 7. juli 2019.